Nu kan forældre selv forsøge sig med vatpinde i næserne hjemme i stuerne. Forældre til elever fra 1. klasse og op på flere folkeskoler i Hjørring Kommune har nemlig fået besked om, at kommunen nu indfører et nyt test setup som følge af det høje smitteniveau i Hjørring. - Vi fik muligheden af Sundhedsmyndighederne, og vi tænker, at mange familier vil foretrække at kunne teste deres børn selv, derfor har vi takket ja til selvtest, siger Kari Rune Jakobsen, der er skole og dagtilbudschef i Hjørring Kommune. Det betyder, at elever, der ikke er vaccineret eller har haft corona, får udleveret et testkit med tre selvtest. - I får mulighed for at få et selvkit med hjem i juleferien, så I kan blive fortrolige med den form for coronatest, skriver skoledistriktsleder i Hjørring Kommune Michael Harritslev på platformen AULA. Stadig test på skolerne Og vil man ikke kaste sig ud i kombinationen af lange vatpinde og små næser derhjemme, så er der altså stadig mulighed for at få en test på skolen. Hjørring Kommunes testkorps vil fortsat være til stede for at teste børnene på den enkelte skole. Fra den 5. januar indfører kommunen det nye test-setup i kommunen, hvor den primære testindsats så vil ske via selvtest. Men selvom forældrene opfordres til at tage et selvtestkit med hjem, så er det ikke tvang, fortæller kommunen. - Vi spørger forældrene, om de vil have et kit med hjem. Det er helt frivilligt, siger Kari Rune Jakobsen. Håber på ærlighed Muligheden for selvtest har mange fordele. På Højene Skole håber de, at det kan bidrage til en smittefri opstart i januar. Skoledistriktslederen opfordrer derfor til, at én af de tre test skal gemmes og anvendes lige inden, eleven møder i skolen igen efter nytår. Ulempen er dog, at resultatet ved selvtest ikke registreres. - Vi håber da på, at folk er ærlige. Hvis det er en positiv test, skal de hen og have en PCR-test, og så bliver svaret jo registreret, siger skole og dagtilbudschefen i Hjørring Kommune og fortsætter: - Der er altid nogle, der hverken vil lade sig teste eller vaccinere. Men nu har vi givet dem endnu en mulighed, siger hun. Forældrene kan fra mandag bestille selvtesten på skolen. Eleverne vil få de tre tests hjem tirsdag.
Skoleelever i Hjørring Kommune får tirsdag testkit til selvtest med hjem, så de henover juleferien kan blive coronatestet hjemme.